Konteni Konferans de pres LALIT,  Zedi 1 Ut 2002.

___________________________________________________________________

PRESS CONFERENCE

THURSDAY 1st of AUGUST 2002 11.00 a.m. at the Ledikasyon Pu Travayer Centre

Grand River North West, Port Louis

On the agenda:

· The Integrated Resorts Scheme

· Privatisation of Postal Services

· Massive price increase and bus fare increase coming into operation this Thursday

· Motion on the agenda of the National Assembly on the issue of Compensation for Slavery. 

· First report on LALIT’s campaign against the undemocratic extension of village councilors mandate and the proposed abolition of Village Councils. 

___________________________________________________________________

Introdiksyon par Ashok Subron
Avan nu abord direkteman bann pwin ki lor azanda nu Konferans de Pres, nu ti pu kontan komant lor Manif ki finn ena Lindi dernye. 
Kuma tu dimunn Moris kone, Lalit depi so lekzistans an 1982 finn lite pu met lor azanda kestyon vyolans kont fam. Alor bann militan Lalit e militan fam Lalit ti prezan dan manifestasyon ki ti ena Lindi dernye. Otan ki mobilizasyon otur ka vyol Sandra finn permet met kestyon vyolans lor azanda otan li finn osi permet nu konstat inegalite de klas ki ena dan tretman kestyon vyolans kont fam. LALIT swete ki bann firm ki finn larg zot travayer, sekter piblik ki finn donn “special release” ek bann kolez ki finn larg zelev pu vinn manifestasyon fer de mem pu tu mobilizasyon ki pu ena dan lavenir pu bann viktim fam ki sibir vyolans. 

Komanter LALIT lor Integrated Resorts Scheme par Ram Seegobin
Mardi 23 Ziyet dan Parlman finn ena enn lalwa, Integrated Resorts Scheme ki finn pase. Sa pu enan bann reperkisyon a mwayen term lor Moris. IRS se enn Scheme ki form parti politik rezim MSM/MMM ki viz pu retablir to-profi dan lindistri sikriyer. Li swiv desisyon guvernman pu permet Lindistri Sikriyer pu redwir so kud-prodiksyon par redwir mindev ek santraliz mulin. Finn ena, Bridging Loan pu patrona Lindistri Sikriyer met an-avan so program VRS. Integrated Scheme reprezant enn bann konsesyon ki Guvernman finn fer a lindistri sikriyer pu maximiz profi depi morselman later agrikol. Seki nu pe truve asterla se bann nuvo mezir ki pu maximiz profi ki lindistri sikriyer kapav tire depi sa morselman later-la. Pu konverti later agrikol, pu morsle later agrikol e pu vande. Seki IRS vinn fer, se li vinn kree enn marse byen byen likratif par, kuma enn lagazet inn dir, uver lebra a enn espes burzwazi internasyonal, ki aster pu kapav vinn aste later, aste batiman san okenn kontrint dan Moris. Pu lemoman li paret ena apepre otur 7 proze kumsa, me zot pe pans anterm 10,000 ektar, savedir pre 40,000 a 50,000 arpan later agrikol ki pu innvolv dan prosenn 10-an. 

Dan Parlman nu finn truv sa lalis ase inpresyonan bann lalwa ki pu bizin sanze pu permet sa. Li donn enn lide lor lanpler sa Scheme-la. Pe bizin amand Immigration Act ek Non Citizen Property Restriction Act, pu permet bann etranze, bann non-morisyen aste libreman. E zot pu otomatikman gayn enn drwa de rezidans parski zot finn aste atraver sa bann Resort Schemes- la. Parmi bann konsesyon nu truv enn seri konsesyon finansye. Par ekzanp Morcellement Act pa pu aplike, setadir pa pu pey morselman tax . Land Conversion tax pa pu peye. Pu amand Land Duties and TransferAct pu ki dan lanrezisteman osi ena bann konsesyon. Pu amand Registration Duty Act li-mem. Kan pran tusala li reprezant enn package konsesyon kuma zame nu finn truve dan lepase. Li pu ekivo a plizir milyar rupi. Ala inpe ki bi IRS. Se pu elarzi marse pu bann domenn, parski li pu lor 1arpan 25, ki pu kut 15 milyon rupi inite. Se pu elarzi marse a dimunn byen ris partu dan lemond.  Parski evidaman dan Moris pena ase dimunn pu sa kalite marse-la.

Etan done ki li pu kitsoz de vreman ase fondamantal dan prosenn 10-an, li bon nu get inpe so bann lefe. Pu lemoman finn ena lartik de pres e finn ena bann komanter zis lor IRS kuma enn tranzaksyon finansye. Nu get inpe so bann lefe: bon later agrikol pe disparet. E evidaman pli lwin, pli devan, sa limit nu bann potansyel pu striktir nu lekonomi e sa later enn fwa pe vande, pe vande fini. Ena komanter ki pe fer referans a sa Integrated Resort Scheme la  kuma enn reform agrer. Sa li vreman enn “joke”. Li pa ditu enn reform agrer. Li enn spekilasyon pir e sinp ek kudme guverman. 

Lerla o-nivo sosyal, nu krwar ki pu ena buku problem, buku resantiman, parski lor kestyon morselman e lavant later pu ena diferan lalwa pu diferan grad dimunn. Setadir lindistri sikriyer, avek sa Integrated Resort Scheme-la,  pu su enn kalite lalwa an term konversyon later, an term morselman later ek an term lavant later. Ek pu leres dimunn ki pa dan sa bann scheme la pu ena enn lot lalwa net. Sa li pu kree buku problem o-nivo pei. 


Lerla onivo sosyal egalman pu ena bann problem grav. Seki sa Scheme-la pe al kre se on-dire bann anklav: bann anklav kot pu ena miray tut-o-tur, kot pu ena difil barble, kot pu ena “razor wire” (kuma ena partu dan Sid Afrik) e kot pu ena gard sekirite. Sa pu enn anklav pu espes enn ot-burzwazi e jet set internasyonal. Sa osi li  pu sanz striktir sosyal dan Moris buku. Evidaman a-mezir ki sa scheme la develope kan pu ena 10,000-20,000 inite ki pu fini vande, nu pu komans truv bann gro problem lor alokasyon resurs pei. Mo donn enn legzamp. Dan sa bann Integrated Resort Scheme la pu ena bann lakaz, sakenn pu ena enn pisinn ek terin golf. Anu asize kalkile komye dilo enn pisinn individyel pu servi e anu imazine ki pu arive dan lepok kupir dilo 1-5 ertan par zur, ver lafin liver kan partu dan Moris pe gayn dilo 1-ertan, 2-ertan 5-ertan par zur. Eski sa bann Integrated Resorts-la ek so Jet Set internasyonal li, li pu gayn dilo 24 lor 24?

Pu ena osi bann lefe lor pri, sirtu bann zafer ki prodwir lokalman. Pu ena lefe lor pri legim, fri, lavyann e pwason. Parski pu ena enn marse iltra-likratif. Deza avek lotel turis ki ena, sa ena lefe lor pri. Aster kan pu ena sa kalite “developman”- la, sa pu tutswit ena reperkisyon lor marse lokal: bann pri pu vinn inposib pu bann dimunn ordiner ki viv dan Moris, sirtu avek lapey ki dimunn tuse dan Moris. 

Nu finn osi remarke dan deba dan Parlman ena koze lor kreasyon danplwa otur sa bann Integrated Resort Scheme. Bizin dir a-la-fin ki enn sanzman sosyal inportan ki sa Scheme-la pe fer, se ki li pe detrir later agrikol, li pe diminye lanplwa agrikol enn kote. ek lot kote kree lanplwa, seki li dekrir kuma dan lintandans. Tu seki sa ule dir, se li pu kre lanplwa domestik. Sa pu kree enn sanzman sosyal ase dramatik. 

O-nivo politik pu ena bann reperkisyon. Sa osi, mo pa truve ki finn debat ditu ni dan Lasanble Nasyonal ni okenn par. Dan 5-10-an kapav pu ena 20,000 a 30,000 nuvo rezidan ki sorti deor ek buku ladan sorti depi bann pei Commonwealth, kuma Lind, Sidafrik e Zimbabwe – sirtu ki nu kone ki bann pei kuma Sid Afrik e Zimbabwe, kot ena bann problem pe leve, pu ena enn ot-burzwazi ki pu rod ena enn but later pu res isi. Kuma nu Konstitisyon ete zordi tu sitwayen Commonwealth, si li ena residans dan Moris, li gayn drwa de vot e limem gayn drwa kandida dan Eleksyon Zeneral. Si Konstitisyon res kuma li ete, si zot res Moris pu 2-an, zot tu pu ena drwa de vot e drwa poz kandida, pu vinn Depite, Minis ek mem Premye Minis! Tu sa zafer-la nu panse pa finn ena ase deba e ena tut enn silans otur tu-sa-la.

Sa Scheme-la, kan get li an general, klerman li enn spekilasyon fonsye avek komplisite guvernman. Ena enn gro danze, parski tu sa lavant ki pu fer la, li enn lavant prive. Pa pu ena okenn kontrol lor kisanla pe aste. Pu ena enn gro danze ki sa Scheme-la pu enn lokazyon pu blansisman e larzan mafia e larzan nwar e larzan sal. Larzan nwar ki pa pe rod pey tax depi diferan teritwar. Larzan sal, larzan mafya. Kisannla pu veye si mafya “Russe” pe aste? Kisannla pu kontrol sa? 

Politik guvernman aktyel se pu bayant dibyin piblik, bann infrastriktir kuma Mauritius Telecom, CWA, CEB,  Lapos.  Aster so politik inklir enn lot “scheme”, kot li pe bayant later Moris. Alor pe bayant e insfratriktir pei ek later Moris. Sertennman sa guvernman-la pena enn manda pu ni bayant infrastriktir a bann multinasyonal e sirtu li pena enn manda pu vann later Moris ek ninport kisannla. Me tu sa-la pe arive. 

Ogmantasyon tarif bis ek kaskad ogmantasyon pri par Alain Ah-Vee
Enn kote ena gran konsesyon ki pe fer a burzwazi lokal ek internasyonal e lot kote ogmantasyon pri zeneralize pu travayer ek dimunn mizer.

Lalit proteste kont ogmantasyon pri tiket bis ki anviger apartir zordi. Sa ogmantasyon pri tiket bis reprezant enn atak kont nivo de vi travayer ek dimunn mizer. Li anmemtan enn atak kont liberte muvman, ki form parti drwa imin.

Anfet li dezyem ogmantasyon pri tiket bis dan enn-an apre 16% ogmantasyon ki ti ena lane dernye. Li enn mezir ki pu afekte buku etidyan, somer e pansyoner. Sirtu li pu penaliz  dimunn ki res fobur lavil ek vilaz andan, kot ena buku nuvo site e kartye rezidansyel. Si nu pran par ekzanp, abitan vilaz otur Flacq ubyin dan kartye otur Curepipe. Pri bis lor sa bann traze intern-la finn sorti Rs8.00 pu vinn Rs9.00, setadir Rs18.00 ale-vini. Lor sa mem traze-la pu enn adilt li fer Rs396.00 par mwa. Pu enn etidyan, Rs 308.00 par mwa (pu 2 etidyan dan enn fami, Rs 616.00 par mwa). Sa zis pu sorti depi enn fobur lavil u andan enn vilaz pu vinn dan Sant. Pu tarif ki ti Rs 4.00 finn mem ena enn ogmantasyon 25%. Kuma nu truve sa ogmantasyon pri bis-la li konsiderab lor bidze buku fami. Sirtu kan nu kone ki buku travayer so lapey anba Rs3,500 par mwa. Sa nuvo ogmantasyon tiket bis pe vinn expoz politik guvernman lor pri e osi irasyonalite tarif bis dan Moris.

1. Sa ogmantasyon-la li rezilta politik liberalism ekonomik ki MSM-MMM-PMSD pe aplike. Sa mem politik ki dan lepase PTR/PMXD zot osi ti aplike e ankor pe prone zordi. Li bon nu note ki samem politik lepep Repiblik Moris finn kondane e rezete dan dernye eleksyon zeneral. Li enn politik ki al dan lozik seki FMI/Labank Mondyal pe prekonize e pe sey inpoze inpe partu dan lemond. Zordi Jugnauth ek Berenger finn vinn kuma bann veritab azan politik sa bann institisyon-la.

Enn bann karakteristik sa politik-la seki Leta fode pa intervenir dan lekonomi. Setadir bizin zer tu aktivite dan sosyete kuma enn biznes. Dan domenn transpor li vedir ki bizin sakrifye enn bon servis, sekirite pasaze lor nom profitabilite. Nu kone kimanyer dan Langleter sa politik-la finn amenn dezas dan sistem transpor. 

Lalit panse ki pena okenn zistifikasyon pu ogmantasyon pri tiket bis. Leta pe deza sibvansyonn buku infrastriktir ki pe benefisye konpayni e propriyeter bis kuma konstriksyon nuvo larut, repar ek antretyin sime. Par kont bann konpayni bis pa finn reinvesti zot profi pu amelyor servis transpor. Pasaze bis ankor pe sufer problem lake dan gramatin-tanto, paryaz bis, bis ki pa respekte zot taymtebul; ena sertin rezyon kot bis aret rule 6 zer tanto. 

2. Ogmantasyon pri bis li osi rezilta sa relasyon malsin ant guvernman e konpayni kapitalis. Zafer Air Mauritius ti devwal sa kalite relasyon koronpi ki ena ant konpayni ek diferan rezim o-puvwar. Zordi MSM-MMM pe aplik azanda sa bann konpayni kapitalis ki finn finans so kanpayn elektoral. Sa ogmantasyon pri tiket bis li kapav enn desizyon delibere pu ki abitye dimunn pey enn pri pu transpor ki pa tro lwin ar pri ki konpayni metro-leze pu mete.

Sa ogmantaqyon-la li osi reprezant enn atak kont liberte muvman. Transpor piblik napa enn `bizines, me enn drwa. Dimunn bizin lib pu sirkile, pu al travay, al sers pansyon, al kolez, al renyon sindika u lasosyasyon, vizit fami, al lopital, al lamer.Bizin ena enn bon sistem transpor piblik dan enn pri ki dimunn kapav peye. 

Dan kontex kot pe ena enn ogmantasyon pri zeneralize swit a ogmantasyon TVA, kot somaz byin ot, kot lizinn pe ferme, kot sertin mulin pe ferme, kot ena insekirite danplwa, sa nuvo ogmantasyon pri bis-la reprezant enn vyolans ekonomik kont travayer, etidyan, zenn e pansyoner. Enn tel mezir pu agrandi ankor plis inegalite dan sosyete e kapav al ver enn grav kriz sosyal.

Paul Berenger semenn dernye finn fer enn deklarasyon pu dir ki “mood mari bon” dan pei. Nu  krwar ki li enn deklarasyon byen insiltan anver lamas dimunn dan pei, parski dan sa moman ki Paul Berenger pe dir ki “mood mari bon” dan pei,  dan sa mem moman la, kit fwa dan dernye 10 a 15-an, bann dimunn mizer, bann travayer dan Moris pa finn sibir otan latak kont zot nivo-de-vi. Alor nu truv sa enn deklarasyon byen insiltan. Seki vre, seki anfet ena dan pei ena enn grav lakoler.

Privatizasyon Servis Lapost par Rajni Lallah
Ena enn lamod depi guvernman pu pa admet ki li pe al ver privatizasyon. Li finn kumans apel sa “korporatizasyon”, avek lespwar ki dimunn pu interpret sa pa kuma enn privatizasyon, me plito enn lot form sekter piblik. Me seki sa “korporatizasyon” vedir dir se, an-efe, privatizasyon-mem. Kan nu get ka Lapos, fini anonse ki pu ena enn “Bill” ki pe vinn divan Parlman pu ki Lapos rul kuma enn konpanyi. Li absoliman kler ki guvernman pe anklans prosesis privatizasyon lapos. Dan dernye eleksyon zeneral guvernman Travayis ti sibir enn defet ekektoral. Enn parmi bann pwin ki ti byen santral dan kanpayn se lor kestyon privatizasyon. Anfet gran mazorite dimunn dan sa pei la finn vot kont Travayis zisteman parski li ti amenn enn politik privatizasyon zeneralize. Premye deklarasyon ki Aneerood  Jugnauth inn fer kan ti ena eleksyon general seki so guvernman pa pu al delavan avek privatizasyon, notaman privatizasyon dilo. 

Nu truv seki guvernman pe fer byin sispe. Li pe swiv seki ena dan enn seri bann rapor sekre ki finn ena konsernan Lapos. Finn ena rapor Peat Marwick, par ekzanp, ki zame finn rann piblik. Peat Marwick koni kuma enn bann kurtye privatizasyon dan lemond parey kuma Price Waterhouse e enn seri bann lezot. Li inportan suliyne ki guvernman pena okenn manda demokratik pu al delavan ek sa kalite form privatizasyon. Ena enn “rush” pu privatiz bann sekter ki deza amenn bann reveni pu pei. Sekter lapos li amenn reveni pu pei. Dan dernye bidze ena enn estimasyon ki li pu amenn 182 milyon rupi reveni. 

Nu ti pu osi kontan dir ki sa  privatizasyon lapos inn fini anklanse. Avan ki sa Bill-la vinn divan Parlman, sa bill ki sipoze pu transform lapos fer li vinn enn konpayni, finn fini komans ena bann mezir pu fer lapos rul lor enn baz komersyal. Ena bann mezir byen grav finn fini komans pren. Mo mansyonn enn ladan. Apartir asterla tu Minister u Departman piblik pu bizin peye pu tu telegram ki li avoye. Savedir sa li konsern lopital, li konsern tu bann servis esansyel. Avan dan lapos okenn Minister pa ti bizin peye. Alor lozik komersyal, lozik profitabilite fini rantre. Seki vedir fini rant dan lozik kot tu bann departman e Minister, servis esantyel kuma lasante, tu pu bizin kumans peye pu tu kominikasyon an ekri. Fini komans arive sa. Ena enn modord pu tu travayer Lapos ekzize ki tu Minister e Departman piblik bizin peye. 

Kris Lutchmeenaraidoo ki deza pe prezante kuma “PDG”, dor- e-deza dan lapres, pe admet ki pu ena redeployment ek pe admet ki pu ena destriksyon danplwa dan lapos. Kesyon poze eski pu kumans “Contract-out” sertenn bann bout dan lapos kuma van, van ki transport let depi enn lapos a lot?

Deza finn ena ase buku privatizasyon dan sekter postal dan lezot pei. Ek lexperyans inn montre ki privatizasyon finn enn katastrof dan bann pei ki site kuma model par Minis Jeehah. Biro lapos dan bann rezyon kot ena tigit abitan dan sa lozik komersyal-la, konsidere kom etan pa rantab, e finn ferme kareman. Diimunn bizin  pey zot bis pu al dan enn lapos santral e al sers zot let dan enn bwat- a- let laba. An-mem-tan, finn ena destriksyon masif lanplwa dan tu sa bann pei model-la; ki li Nuvel Zeland ubyin Canada. Dan Langleter aktyelman zot pe estime dan sindika ki ena 30,000 anplwa fini detrir. Dan Lalit, seki nu dir: napa al delavan avek privatizasyon lapos .Guvernman pena manda pu sa.

Kanpayn Lalit kont Abolisyon Konsey Vilaz par Ashok Subron

Kuma piblik e lapres kone, Lalit inn deklans enn kanpayn pu proteste kont extansyon anti-demokratik manda bann konseye vilaz pu ankor enn an. Sa ti enn enn desizyon inilateral guvernman. Nu finn osi deklans sa kanpayn-la parski par bann brib informasyon ki ena dan lapres,  nu’nn truv ki guvernman ena lintansyon pu aboli Konseye Vilaz net. Konseye vilaz li stiktir lepli demokratik, kot ena plis proximite dan sa pei la. 

Depi plis ki 3 semenn nu pe zwenn plizir bann konseye vilaz, Prezidan vilaz, dimunn kinn deza kandida dan vilaz plis bann asosyasyon dan bann vilaz. E nu kapav dir ki zordi ena enn lopozysyon masif dan bann rezyon riral, dan bann vilaz kont abolisyon Konsey Vilaz. Li pu enn erer monimantal depi MSM/MMM pu sey aboli konsey vilaz. Atraver bann kontak direk ki nu pe ena avek bann konseye ek bann dimunn dan vilaz nu truve ki bann konseye vilaz pe realize aster ki sa estansyon enn-an de zot manda,  li inpe enn pyez pu fer zot aksepte lide abolisyon Konsey Vilaz. Seki byen trakasan, se lefet okenn konseye vilaz pa finn gayn okenn notifikasyon ofisyel lor kifer finn etann zot manda e kifer pa finn fer eleksyon vilaz kuma lalwa ti prevwar. Pena okenn notifikasyon ofisyel. Sa li konpletman inakseptab. 
Alor nu kanpayn lor sa size-la pe kontinye. Ena enn muvman pe develope kont abolisyon konsey vilaz.

Mosyon lor Konpansyon pu lesklavaz par Ashok Subron
Nu ti tu pu kontan dir de trwa mo lor sa mosyon kinn depose dan Parlman, mosyon prive lor kestyon Konpansasyon pu lesklavaz. Dan Moris, Lalit se lorganizasyon politik ki premye finn deklans sa muvman pu reparasyon pu ditor ki lesklavaz finn fer dan nu sosyete. Dan kumansman bann lane 90, Lalit fer enn gran kanpayn lor sa size-la. Nu finn fer bann petisyon o-nivo lokal, rezyonal (Lafrik ek Losean Indyen) e internasyonal.  Petisyon-la, ki finn sumet a guvernman, dimann ki Leta Morisyin fer enn reket ofiysel a bann Leta  - Franse, Britanik ek Olande – pu ki zot pey enn konpansasyon pu ditor ki Moris ek lepep Moris finn sibir lakoz lesklavaz. Sa petisyon-la form parti dan enn kanpayn internasyonal pu ki bann pei kolonizater ki responsab lesklavaz aksepte prinsip enn reparasyon pu sa ditor ki zot finn e bann pei kinn sibir sistem lesklavaz ek a bann pei kot finn derasinn dimunn kuma esklaz. Dan nu peitisyon nu dir ki bann Leta ki responsab lesklazav bizin inpoz enn “levy” lor tu bann konpanyi desandan de bann konpanyi ki benifye depi lesklaz (kuma Konpanyi de-Zind). Nu ti osi reklame ki dan levantyalite enn reparasyon ki Leta Morisyin met dibut enn post slavery fund pu developman infrastriktir sosyal pu tu dimunn mizer. 

Muvman internasyonal lor kestyon Reparasyon finn pran lanpler ek plizyer linstans internasyonal kuma Nasyon Zini, finn dekret lesklavaz kuma krim kont limanite. Mem Leta Franse finn bizin dekret sa kuma krim kont limanite. 

Me dan Moris, nu malerezman konstate ki dan bann dernye lane finn ena tantativ pu kominaliz kestyon  konpansasyon e reparasyon. Finn ena tentativ pu lye kestyon Reparasyon pu lesklavaz lor enn kestyon “desandan”, tandi ki pu nu dan Lalit e dan muvman internasyonal lor sa size la,  lesklavaz li enn sistem ekonomik e sosyal, ki finn afekte klas oprime ek finn osi les so sekel lor sosyete an antye. Mosyon kinn prezante dan Parlman, malerezeman,  mem si li met kestyon Konpansasyon  lor azanda,  li reflet sa distorsyon kominal ki finn ena dan bann dernye lane lor sa kestyon-la.  Nu pa dakor ki kominaliz enn size osi kriysal ki sa. 

Dan kad deba lor sa mosyon-la,  nu ti pu kontan dir,  ki kan finn ena sa proze NEPAD, Leta Morisyen  ek an partikilye Anil Gayan,  finn fer tu pu ki kestyon Reparasyon pa enn pwin santral dan NEPAD.  Nu pa bliye ki dan kad Konferans Lor Rasism ki ti fer dan Sid Afrik sa lane-la Lamerik ek bann gran pei responsab lesklavaz ti sistematikman refiz ki sa kestyon-la figir lor azanda. Anfet NEPAD limem reprezant enn negasyon de sa kanpayn pu Reparasyon pu ditor ki lesklavaz finn fer.   
Anfet pozisyon Leta Morisyin lor NEPAD azute avek amandman ki Paul Berenger finn fer a mosyon kinn prezante, li tu sinpleman reflet trayizon leta Morisyin lor kestyon Reparasyon.    

